
Ammónia, buborékok és szonokémia: energiaigény optimalizálása ultrahang impulzussal

Kulcsszavak: ammónia; buborékok; szonokémia; energiaigény
A szervetlen vegyipar egyik vezető ágazata a nitrogénipar, melynek kulcsfontosságú vegyülete az ammónia. Az ammónia műtrágyák, műanyagok, gyógyszerek gyártásának alapanyaga, emellett napjainkban egyre elterjedtebben használják energiahordozóként is. Előállítása elemeiből, jellemzően a katalitikus Haber-Bosch eljárással történik, magas hőmérsékleten és nyomáson. Az eljárás sokat fejlődött az elmúlt évszázadban, azonban a szintézis jelentős költségekkel jár, ebből kifolyólag a folyamatosan növekvő ammóniaigény kielégítésére érdemes energetikailag kedvezőbb alternatívát keresni. Az én megközelítésem egy szonokémiai reaktor optimalizálása volt.
A szonokémia ultrahang keltette kémiai reakciókkal foglalkozik. A szonokémiának számos felhasználása lehetséges, például a szennyvízkezelésben, a gyógyszeriparban és a szerves kémiában. Az ultrahanggal besugárzott folyadékban többezer, mikron méretű, radiálisan pulzáló buborék keletkezik, melyekben összeroppanásuk során kémiai reakciók is lejátszódhatnak. A buborékklaszter modellezése rendkívül bonyolult lenne, ezért én vizsgálatomat egyetlen, gömbszimmetrikus buborékon végeztem. A buborék első egy vagy két összeroppanása során a kialakuló hőmérséklet és nyomás megfelelő az ammónia termelődéséhez. A buboréksugár idő szerinti változását leíró módosított Keller-Miksis-egyenletből, és a kémiai reakciókat leíró egyenletekből egy közönséges differenciálegyenlet-rendszer állt elő, amit numerikusan oldottam meg egy Python-kód segítségével.
Kutatásom fő célja az energiaigény minimalizálása volt. Ehhez az egyik feladat a gerjesztési paraméterek optimalizálása. A szimulációk készítése során először az egyensúlyi buboréksugarat és a gerjesztési nyomásamplitúdót, majd az alapnyomást és a gerjesztési frekvenciát változtattam, és vizsgáltam ezek hatását az ammóniatermelés energiahatékonyságára vonatkozóan. Azt tapasztaltam, hogy az alapnyomás bizonyos fokú növelése és a gerjesztési frekvencia csökkentése csökkenti az energiaigényt. A legjobb általam szimulált esetben az energiaigénye 310 GJ/t volt, ami egy nagyságrenddel elmarad a Haber-Bosch-szintézis energiaigényétől.



